Imtella' Frar 18, 2021 - Aġġornata 18 Ta' Frar, 2021 3:59pm Rapport: Antonia Micallef Il-Partit Nazzjonalista qal li fl-enerġija jrid li l-pajjiż imur għall-orħos sors possibbli biex jorħsu l-kontijiet tad-dawl u l-ilma. Dan ħareġ meta l-Kap tal-Oppożizzjoni u tal-Partit Nazzjonalista ppreżenta l-viżjoni tal-Partit għall-enerġija, li qal hija ntiża biex il-poplu jgħix ħajja aktar b'saħħitha, igawdi minn ambjent aktar nadif u jkollu aktar flus fil-but. Fost il-proposti: it-tieni interconnector mal-Ewropa u l-introduzzjoni ta' wind farms fuq il-baħar. Il-Kap tal-Oppożizzjoni u tal-Partit Nazzjonalista Bernard Grech qal li l-viżjoni tal-partit dwar l-enerġija għandha l-għan li jonqsu l-ħela u l-emissjonijiet, jiżdied l-użu ta' enerġija li tiġġedded u li sal-2050 il-pajjiż isir carbon-neutral. Ibbażata fuq sitt pilastri, id-dettalji tal-politika l-ġdida tal-enerġija ġew ippreżentati mill-Kelliem tal-Oppożizzjoni għall-enerġija u l-ilma, Ryan Callus. Qal li l-pajjiż għandu imur għall-orħos sors ta' enerġija biex jorħsu l-kontijiet. Semma wkoll li għandha ssir reviżjoni tas-sistema tal-ARMS biex ir-rata tiġi kkalkulata abbażi ta' konsum ta' sena sħiħa, mhux ta' xahrejn. Qal li b'hekk il-poplu jħallas skont ir-rata li l-aktar tapplika għalih. Il-Partit Nazzjonalista jrid aktar effiċjenza u qed jipproponi skemi li jinċentivaw lin-nies jinvestu fost oħrajn f'heat pump minflok geaser u f'batterijiet domestiċi biex jaħżnu l-enerġija ġġenerata mill-pannelli tax-xemx biex jużawha filgħaxija. Qal li fl-immedjat il-feed in tariff tiżdied għall 10c5 għal min investa fil-pannelli u skadielu l-kuntratt. Il-Partit Nazzjonalista jrid jerġa' jattiva l-applikazzjoni għal finanzjament Ewropew għal pipeline tal-idroġenu li għalih l-Inġinier Callus qal kienu allokati €400 miljun f'fondi Ewropej li qal intilfu. Sostna li l-proposti jaħsbu għal soluzzjonijiet dwar kwistjonijiet għal min investa fil-pannelli fotovoltajċi fosthom għal min spiċċa bil-pannelli fid-dell minħabba bini li tela' wara. Il-pjan iħares lejn l-użu ta' aktar vetturi elettriċi fosthom it-trasport pubbliku. Il-Partit Nazzjonalista ippropona aktar charging stations madwar il-pajjiż u li fl-immedjat it-tariffa ta' bil-lejl biex tiġi ċċarġjata vettura tonqos għal 10ċ5. Tissemma wkoll il-ħtieġa ta' konnettività aħjar mal-Ewropa fosthom b'interconnector ieħor u investiment fil-ġenerazzjoni tal-elettriku mir-riħ b'turbini fuq il-baħar imbiegħda mill-kosta biex jonqos l-effett viżiv. Il-Kap Nazzjonalista Bernard Grech qal li din il-politika hi miftuħa għal konsultazzjoni pubblika. "Miftuħin għall-konsultazzjoni, miftuħin għall-opinjoni tan-nies, miftuħin għall-opinjoni tal-esperti u tal-imsieħba soċjali u l-korpi kostitwiti. Biex nagħmlu dan se nkunu qed intejbu fuq din il-viżjoni għaliex nafu fejn irridu mmorru imma wkoll irridu nisimgħu għaliex aħna partit nazzjonalista, partit li jagħti widen." Mistoqsi mill-ġurnalisti dwar kemm se jiġu jiswew dawn il-proposti, il-Kap Nazzjonalista wieġeb li d-dettalji se jingħataw iktar 'l quddiem wara taħditiet li se jsiru mal-imsieħba soċjali meta l-viżjoni qal tkun żviluppata iktar fix-xhur li ġejjin. Dwar il-kuntratt tal-Electrogas, Dr Grech wieġeb li Gvern Nazzjonalista jistudja l-kuntratt u jirrevedih jekk jinstab li dan hu b'xi mod ivvizzjat. B'reazzjoni, l-Partit Laburista qal li dak li ppreżenta l-Partit Nazzjonalista dwar l-enerġija hi kollezzjoni ta' ideat, uħud riċiklati u oħrajn li qegħdin iseħħu. Qal li l-Kap Nazzjonalista ammetta li ma jafx kemm jiswa' dak li tkellem dwaru għax skont Dr Grech, dak jarawh meta jiġi l-mument li jdaħħlu idejhom fil-but. Il-Partit Laburista qal li hu ċar li l-Oppożizzjoni ma tafx kif jaħdmu l-iktar elementi bażiċi fis-settur u qalet li għad trid tikkonsulta. Żied li l-gvern ilu jikkonsulta; wettaq bħal meta raħħas il-kontijiet tad-dawl u l-ilma, lesta l-interconnector u neħħa l-heavy fuel oil; u fi żmien li ġej se jkompli jwettaq.